El Ferrocarril de la Granja suspén el seu servei després de patir un acte vandàlic
2025-07-24

El Ferrocarril de la Granja de Burjassot s’ha vist obligat a suspendre el seu servei de viatgers de manera temporal després de patir aquest cap de setmana, concretament ahir diumenge, un acte vandàlic que ha deixat la locomotora, la via i el tendir, on es porta l’aigua i el carbó, amb danys importants.

En l’últim dels viatges del matí, el de les 13:50 h i després d’onze viatges sense cap tipus de problema en la via, el tren va descarrilar a l’interior del túnel del recorregut a causa que algú va situar en la via un conjunt de pedres de considerable grandària. En el moment del descarrilament el tren anava ple de viatgers però cap d’ells va patir cap dany, ni tampoc el maquinista de la locomotora ni el fogoner.

Amb els desperfectes que ha patit la via i la locomotora, el Tren de la Granja, gestionat per l’associació Cultural Ferroviària en col·laboració amb l’Ajuntament de Burjassot, s’ha vist obligat a suspendre de manera immediata el servei. Ara l’entitat valorarà els danys ocasionats i procedirà a esmenar-los, “mentrestant i fins que es puga tornar a prestar el servei en les adequades condicions de seguretat quedarà suspès el servei de viatgers”, tal com han assenyalat des de l’entitat.

L’associació informarà de la represa del servei de manera puntual en les estacions del Parc de la Granja, en la seua web http://www.trengranja.com/ o en la seua pàgina de Facebook Ferrocarril Granja Burjassot.